pythainlp/thaigov-v2-corpus-22032023 huggingface dataset:
วันอังคารที่ 14 มีนาคม 2566
14/03/2566
ครม.ไฟเขียว บจม.โทรคมนาคมแห่งชาติ ดำเนินโครงการโทรศัพท์เคลื่อนที่ 4G/5G บนคลื่น 700 MHz วงเงินตามโครงการ 61,628  ล้านบาท
ครม.ไฟเขียว บจม.โทรคมนาคมแห่งชาติ ดำเนินโครงการโทรศัพท์เคลื่อนที่ 4G/5G บนคลื่น 700 MHz วงเงินตามโครงการ 61,628  ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 มี.ค. 66 ได้อนุมัติหลักการให้บริษัทโทรคมนาคมแห่งชาติ จำกัด(มหาชน) ดำเนินโครงการโทรศัพท์เคลื่อนที่ 4G/5G บนคลื่น 700 เมกะเฮิรตซ์(MHz) มีกรอบวงเงินตามโครงการทั้งสิ้น 61,628 ล้านบาท ระยะเวลาดำเนินโครงการ 14 ปี โดยคาดว่าจะเริ่มเปิดบริการได้ภายในปี 66 เป็นต้นไป
​ตามโครงการนี้ บมจ.โทรคมนาคมแห่งชาติ จะนำคลื่นความถี่ 700 MHz ที่ได้จากการประมูลมาให้บริการโทรศัพท์เคลื่อนที่ โดยใช้เทคโนโลยี 4G/5G ให้ครอบคลุมพื้นที่ส่วนใหญ่ของประเทศ สามารถพัฒนาบริการใหม่ๆ ตอบสนองความต้องการของตลาด รองรับผู้ใช้บริการรายเดิมบนคลื่น 850 MHz, 2100 MHz และ 2300 MHz ที่สิทธิการใช้คลื่นของ บจม.โทรคมนาคมกำลังจะสิ้นสุดลงในวันที่ 3 ส.ค. 68 รวมถึงเพิ่มจำนวนผู้ใช้รายใหม่ๆ ตามแผนการตลาด และเป็นการวางพื้นฐานสำหรับการขยายธุรกิจในอนาคต
​โดยมีกลุ่มเป้าหมายทั้งส่วนของลูกค้ารายย่อย 3.6 ล้านราย เช่นลูกค้าเดิมที่ใช้บริการอยู่ 2 ล้านรายและกลุ่มนักท่องเที่ยวขาเข้า 2-4 แสนซิมต่อปี กลุ่มลูกค้า IoT Connectivity และ New devices ลูกค้าองค์กรภาครัฐ ตลอดจนกลุ่มลูกค้าทดแทนโทรศัพท์พื้นฐาน จำนวน 9 แสนเลขหมาย
​สำหรับกรอบวงเงินดำเนินการ 61,628 ล้านบาท นั้น แยกเป็น ค่าใช้จ่ายในการลงทุน 30,602 ล้านบาท เช่น ค่าใบอนุญาตคลื่นความถี่ 700 MHz 20,584 ล้านบาท ค่าใช้จ่ายในการจัดหาโครงข่ายร่วมกับพันธมิตร 9,300 ล้าบาท และอุปกรณ์โครงข่าย 718 ล้านบาท และเป็นค่าใช้จ่ยในการดำเนินงาน 31,026 ล้านบาท เช่น ค่าดำเนินการโครงข่าย Network Cost 29,236 ล้านบาท ค่าบุคลากร 1,615 ล้านบาท และ ค่าดำเนินการอื่นๆ 175 ล้านบาท
​สำหรับโครงการนี้ นอกจากจะเกิดประโยชน์ต่อ บมจ.โทรคมนาคม ให้สามารถสร้างรายได้และพลิกฟื้นธุรกิจในสถานการณ์ที่การแข่งขันสูงได้แล้ว ยังมีผลบวกต่ออุตสาหกรรมโทรคมนาคมคือ ผลักดันให้เกิดโครงสร้างพื้นฐานโทรคมนาคมร่วมกัน ซึ่งจะเอื้อประโยชน์ในการช่วยลดต้นทุน ของอุตสาหกรรมในภาพรวม เกิดการแข่งขันในตลาดเพิ่มทางเลือกให้แก่ผู้รับบริการนอกเหนือจากผู้ให้บริการหลัก 3 ราย
วันอังคารที่ 14 มีนาคม 2566
14/03/2566
ครม.อนุมัติให้กระทรวงสาธารณสุขก่อหนี้ผูกพันวงเงิน 867.88 ล้านบาท สำหรับดำเนินการจัดนิทรรศการในงาน Expo 2025 Osaka Kansai ที่ประเทศญี่ปุ่น
ครม.อนุมัติให้กระทรวงสาธารณสุขก่อหนี้ผูกพันวงเงิน 867.88 ล้านบาท สำหรับดำเนินการจัดนิทรรศการในงาน Expo 2025 Osaka Kansai ที่ประเทศญี่ปุ่น
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 มี.ค. 66 ได้อนุมัติให้กระรวงสาธารณสุขก่อหนี้ผูกพันข้ามปีงบประมาณ 2566-69 สำหรับดำเนินโครงการจัดแสดงนิทรรศการในงาน Expo 2025 Osaka Kansai ณ นครโอซากา ประเทศญี่ปุ่น รวมทั้งสิ้น 867.88 ล้านบาท
ทั้งนี้ ครม. เมื่อวันที่ 27 เม.ย. 64 ได้เคยอนุมัติให้ประเทศไทยเข้าร่วมงาน Expo 2025 Osaka Kansai ซึ่งงานจะมีการจัดแสดงระหว่างวันที่ 13 เม.ย. - 13 ต.ค. 68 โดยมอบหมายให้กระทรวงสาธารณสุข โดยกรมสนับสนุนบริการสุขภาพ เป็นเจ้าภาพหลักในการเข้าร่วมงาน และ ครม. วันที่ 20 ธ.ค. 65 ได้เห็นชอบกรอบแผนดำเนินงาน และกรอบงบประมาณการจัดงานในวงเงิน 973.48 ล้านบาท แยกเป็นค่าใช้จ่ายการบริหารและเตรียมงาน 105.60 ล้านบาท และค่าใช้จ่ายในการดำเนินการจัดนิทรรศการจำนวน 867.88 ล้านบาท
สำหรับความจำเป็นในการขออนุมัติการก่อหนี้ผูกพันข้ามปีครั้งนี้ เนื่องจากตามแผนการเข้าร่วมงานมีกำหนดการรับมอบพื้นที่สำหรับก่อสร้างอาคารนิทรรศการไทย(Thailand Pavilion) ในการจัด Expo ในเดือนเม.ย. 66 ดำเนินการจัดเตรียมสถานที่สร้างอาคารจัดนิทรรศการ ตั้งแต่ พ.ค.66- ต.ค. 67 โดยการดำเนินการจะต้องมีการเสนอแผนการก่อสร้างให้กับประเทศญี่ปุ่นทราบ ซึ่งการออกแบบและการวางแผนก่อสร้างต้องดำเนินการโดยผู้รับจ้าง กรมสนับสนุนบริการสุขภาพจึงต้องได้รับงบประมาณและได้รับการอนุมัติการก่อหนี้ผูกพันข้ามปีงบประมาณก่อน จึงจะดำเนินการสรรหาผู้รับจ้างในเดือนเม.ย. 66 นี้ได้
วันอังคารที่ 14 มีนาคม 2566
14/03/2566
การปรับปรุงหลักเกณฑ์การดำเนินโครงการให้ความช่วยเหลือทางการเงินแก่ผู้ประกอบกิจการใน 3 จังหวัดชายแดนภาคใต้
เมื่อวันที่ 14 มีนาคม 2566 คณะรัฐมนตรีได้มีมติเห็นชอบการทบทวนมติคณะรัฐมนตรีเมื่อวันที่ 20 ธันวาคม 2565 เพื่อปรับปรุงหลักเกณฑ์การดำเนินโครงการให้ความช่วยเหลือทางการเงินแก่ผู้ประกอบกิจการใน 3 จังหวัดชายแดนภาคใต้ (ปรับปรุงใหม่) ของธนาคารออมสิน
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า เมื่อวันที่ 14 มีนาคม 2566 คณะรัฐมนตรีได้มีมติเห็นชอบการทบทวนมติคณะรัฐมนตรีเมื่อวันที่ 20 ธันวาคม 2565 เพื่อปรับปรุงหลักเกณฑ์การดำเนินโครงการให้ความช่วยเหลือทางการเงินแก่ผู้ประกอบกิจการใน 3 จังหวัดชายแดนภาคใต้ (ปรับปรุงใหม่) ของธนาคารออมสิน โดยมีรายละเอียด ดังนี้
1) ปรับปรุงคุณสมบัติของผู้ขอสินเชื่อจากเดิมที่กำหนดให้สินเชื่อแก่ผู้ประกอบการรายใหม่ที่ไม่เคยได้รับสินเชื่อจากโครงการเดิมที่สิ้นสุดระยะเวลาไปแล้วเมื่อวันที่ 31 ธันวาคม 2565 หรือเป็นผู้ที่เคยได้รับสินเชื่อจากโครงการดังกล่าวเป็นระยะเวลาไม่เกิน 5 ปี เป็นสามารถให้สินเชื่อแก่ผู้ประกอบการรายใหม่หรือผู้ประกอบการที่เคยได้รับสินเชื่อตามโครงการเดิม ที่มีความประสงค์เข้าร่วมโครงการ ทั้งนี้ เพื่อเป็นการเสริมสภาพคล่องและแบ่งเบาภาระในช่วงระหว่างวางแผนบริหารจัดการทางการเงินในการชำระคืนสินเชื่อของโครงการเดิม
2) ขยายระยะเวลาเบิกจ่ายสินเชื่อจาก 30 มิถุนายน 2566 เป็นให้ธนาคารออมสินเบิกจ่ายสินเชื่อให้แล้วเสร็จภายในวันที่ 31 ธันวาคม 2567 เพื่อให้ผู้ประกอบการมีระยะเวลาเตรียมความพร้อมในการขอสินเชื่อ
รัฐมนตรีว่าการกระทรวงการคลัง กล่าวเพิ่มเติมว่า กระทรวงการคลังได้ให้ความสำคัญกับการติดตามผลการดำเนินมาตรการต่าง ๆ เพื่อช่วยเหลือผู้ประกอบการอยู่เป็นระยะ โดยพิจารณาถึงข้อจำกัดและปัญหาอุปสรรคของการดำเนินมาตรการดังกล่าว รวมถึงปรับปรุงและออกมาตรการที่เหมาะสมกับสถานการณ์เพื่อดูแลผู้ประกอบการที่ได้รับผลกระทบอย่างทันท่วงที เพื่อให้การดูแลผู้ประกอบการเป็นไปอย่างต่อเนื่อง ทั่วถึง และเพียงพอ
สอบถามข้อมูลเพิ่มเติม
o ธนาคารออมสิน โทร. 02 299 8000 หรือสายด่วน 1115
วันอังคารที่ 14 มีนาคม 2566
14/03/2566
ครม. เห็นชอบแนวทางการดำเนินการและกรอบวงเงินชดเชย ตามโครงการแก้ไขปัญหาหนี้สินเกษตรกรสมาชิกกองทุนฟื้นฟูและพัฒนาเกษตรกรลูกหนี้ธนาคารของรัฐ 4 แห่ง  กรอบวงเงินรวม 15,481.657 ล้านบาท
ครม. เห็นชอบแนวทางการดำเนินการและกรอบวงเงินชดเชย ตามโครงการแก้ไขปัญหาหนี้สินเกษตรกรสมาชิกกองทุนฟื้นฟูและพัฒนาเกษตรกรลูกหนี้ธนาคารของรัฐ 4 แห่ง  กรอบวงเงินรวม 15,481.657 ล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ ( 14 มีนาคม 2566) เห็นชอบแนวทางการดำเนินโครงการแก้ไขปัญหาหนี้สินเกษตรกรสมาชิกกองทุนฟื้นฟู และพัฒนาเกษตรกรลูกหนี้ธนาคารของรัฐ 4 แห่ง คือ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ (ธอส. ) และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) โดยจัดสรรงบประมาณเพื่อจ่ายชดเชยให้กับธนาคารทั้ง 4 แห่ง เกษตรกรกลุ่มเป้าหมายตามโครงการฯ 50,621 ราย เป็นเงินทั้งสิ้น 15,481.657 ล้านบาท กรณีเกษตรกรมีเหตุสุดวิสัยไม่สามารถชำระหนี้ได้ และได้ขอให้สำนักงานกองทุนฟื้นฟูฯ ชำระหนี้แทน ให้กองทุนฟื้นฟูฯ เสนอขอรับการจัดสรรงบฯ เพื่อชำระหนี้ให้แล้วเสร็จภายใต้ระยะเวลาที่กำหนดไว้ในแผนการชำระหนี้ตามสัญญา
ในการดำเนินการปรับโครงสร้างหนี้ดังกล่าวที่รัฐจะต้องรับภาระในการจัดสรรชดเชยให้กับธนาคารของรัฐ 4 แห่ง ได้แก่ เงินต้นครึ่งหลัง (ร้อยละ 50) และดอกเบี้ยของเงินต้นเดิม รวมเป็นเงินทั้งสิ้น 15,481.657 ล้านบาท โดยเบิกจ่ายจากงบประมาณประจำปี พ.ศ. 2568 – 2580 ให้กับธนาคารที่เกษตรกรทำสัญญาปรับโครงสร้างหนี้ จำแนกตามข้อมูลของแต่ละธนาคารได้ ดังนี้
ธ.ก.ส. จำนวนลูกหนี้ 47,973 ราย เงินต้นครึ่งหลัง 7,340.176 ล้านบาท ดอกเบี้ย 6,718.949 ล้านบาท กรอบวงเงินชดเชย 14,059,125 ล้านบาท
ธ.ออมสิน จำนวนลูกหนี้ 552 ราย เงินต้นครึ่งหลัง 81.184 ล้านบาท ดอกเบี้ย 173.385 ล้านบาท กรอบวงเงินชดเชย 254.569 ล้านบาท
ธอส. จำนวนลูกหนี้ 2,008 ราย เงินต้นครึ่งหลัง 153.207 ล้านบาท ดอกเบี้ย 478.649 ล้านบาท กรอบวงเงินชดเชย 631.856 ล้านบาท
ธพว. จำนวนลูกหนี้ 88 ราย เงินต้นครึ่งหลัง 146.861 ล้านบาท ดอกเบี้ย 389.246 ล้านบาท กรอบวงเงินชดเชย 536.107 ล้านบาท
รวมจำนวนลูกหนี้ทั้งสิ้น 50,621 ราย เงินต้นครึ่งหลัง 7,721.428 ล้านบาท ดอกเบี้ย 7,760.229 ล้านบาท กรอบวงเงินชดเชย 15,481.657 ล้านบาท
กรณีการขอเงินชดเชยให้กับธนาคารของรัฐทั้ง 4 แห่ง เกิดปัญหาในทางปฏิบัติ ให้กระทรวงเกษตรและสหกรณ์ โดยสำนักงานกองทุนฟื้นฟูฯ กระทรวงการคลัง และ ธนาคารทั้ง 4 แห่ง หารือเพื่อกำหนดแนวทางแก้ไขปัญหาร่วมกันให้ได้ขอยุติและนำเสนอขออนุมัติงบประมาณประจำปี ทั้งนี้ เกษตรกรที่เข้าร่วมโครงการต้องไม่เป็นหนี้เกินกว่าจำนวนมูลหนี้ที่กำหนดไว้ในแผนการชำระหนี้ ที่ได้ทำสัญญาปรับโครงสร้างหนี้ไว้กับธนาคารเจ้าหนี้
โฆษกประจำสำนักนายกรัฐมนตรี กล่าวเพิ่มเติมว่า ที่ประชุมคณะรัฐมนตรียังย้ำให้ถึงความสำคัญในการกำกับดูในการดำเนินโครงการ ต้องเป็นไปตามกฎหมาย ช่วยเหลือเกษตรกรอย่างทั่วถึง โปร่งใสและเป็นธรรม รวมทั้งมีมาตรการดูแล เพื่อสร้างวินัยด้านการเงินให้กับเกษตรกร เพื่อป้องกันปัญหาหนีที่ไม่ก่อให้เกิดรายได้ในอนาคต
วันอังคารที่ 14 มีนาคม 2566
14/03/2566
รัฐมนตรีว่าการกระทรวงยุติธรรม เยือนพิษณุโลก-เพชรบูรณ์ แก้ปัญหายาเสพติด เร่งทำความเข้าใจประมวล กฎหมายใหม่
รัฐมนตรีว่าการกระทรวงยุติธรรม เยือนพิษณุโลก-เพชรบูรณ์ แก้ปัญหายาเสพติด เร่งทำความเข้าใจประมวล กฎหมายใหม่
ในวันอังคารที่ ๑๔ มีนาคม ๒๕๖๖ ณ โรงแรมวังจันทร์ริเวอร์วิว จังหวัดพิษณุโลก นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดโครงการสร้างการรับรู้และการมีส่วนร่วมของภาคประชาชนในการป้องกันและแก้ไขปัญหายาเสพติด ภาคเหนือตอนล่าง โดยมี นายวาทิต ปัญญาคม รองผู้ว่าราชการจังหวัดพิษณุโลก ว่าที่ ร.ต.ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายมานะ ศิริพิทยาวัฒน์ รองเลขาธิการ ป.ป.ส.​ นายนพพล เหลืองทองนารา ส.ส.พิษณุโลก พรรคเพื่อไทย หัวหน้าส่วนราชการ เจ้าหน้าที่ เครือข่ายเยาวชน คณะกรรมการชุมชน สมาชิกเครือข่ายกองทุนแม่ของแผ่นดินและชาวบ้าน ๗๐๐ คน ร่วมงาน
นายสมศักดิ์ กล่าวว่า ประมวลกฎหมายยาเสพติดใหม่ เน้นการยึดทรัพย์ตัดวงจรเครือข่าย และการสร้างงานสร้างอาชีพเพื่อทำให้ชาวบ้านห่างไกลและไม่กลับไปติดยา ซึ่งจะเป็นการแก้ปัญหาให้กับชุมชน รวมทั้งทำให้อนาคตของลูกหลานดูดีมีอนาคตมากขึ้น การแก้ปัญหาหากได้รับความร่วมมือกับทุกฝ่ายเป็นสิ่งที่สำคัญในการขับเคลื่อนแก้กฎหมายยาเสพติด ๒๔ ฉบับ รวมเป็นประมวลกฎหมายยาเสพติด ที่เคยอภิปรายในสภา และปรับแก้หลายเรื่องเพื่อให้สอดคล้องกับการป้องกันและปราบปรามแนวใหม่ เน้นการยึดทรัพย์ตัดวงจรเครือข่าย ซึ่งจะให้ ป.ป.ส.ทำแค่หน่วยงานเดียวไม่ได้ ต้องมีการบูรณาการทำงานร่วมกัน ซึ่งในอดีตการปราบยาเสพติดในเรื่องของทรัพย์สิน การยึดอายัดต้องใช้เวลาถึง ๘ ปี กว่าจะจบ หากยังใช้รูปแบบเดิมประเทศจะเดินหน้าไม่ได้ ถอยหลังลงคลอง ดังนั้นรูปแบบใหม่จึงแยกคดีทรัพย์ออกจากคดีอาญา ทำให้ยึดทรัพย์ได้ภายใน ๒ ปี
จากนั้นนายสมศักดิ์ และคณะได้เดินทางไปยังมหาวิทยาลัยราชภัฏเพชรบูรณ์ อ.เมือง จ.เพชรบูรณ์ เพื่อเปิด โครงการสร้างการรับรู้และการมีส่วนร่วมของภาคประชาชนในการป้องกันและแก้ไขปัญหายาเสพติด ภาคเหนือตอนล่าง โดยมี นายกฤษณ์ คงเมือง ผู้ว่าราชการจังหวัดเพชรบูรณ์ หัวหน้าส่วนราชการ เจ้าหน้าที่ สมาชิกเครือข่ายกองทุนแม่ของแผ่นดินและชาวบ้าน ๗๐๐ คน ร่วมงาน
นายสมศักดิ์ กล่าวย้ำว่า เรื่องยาเสพติดเป็นเรื่องสำคัญ ที่ไม่ใช่หน่วยงานใดหน่วยงานหนึ่ง แต่ทุกหน่วยงานต้องช่วยกัน ทั้งภาครัฐ ภาคเอกชน และภาคประชาชน โดนตนเชื่อว่าหากเดินหน้ายึดทรัพย์จะช่วยให้ปัญหายาเสพติดลดลงไปได้มากเพราะเป็นการตัดท่อน้ำเลี้ยงของวงจรเครือข่าย
วันอังคารที่ 14 มีนาคม 2566
​กระทรวงเกษตรและสหกรณ์ ร่วมการประชุมคณะกรรมการน้ำตาลทราย ครั้งที่ 3/2566
ประชุมคณะกรรมการน้ำตาลทราย ครั้งที่ 3/2566
วันอังคารที่ 14 มีนาคม พ.ศ. 2566 เวลา 14.00 น. นายสุรเดช สมิเปรม รองปลัดกระทรวงเกษตรและสหกรณ์ เข้าร่วมการประชุมคณะกรรมการน้ำตาลทราย ครั้งที่ 3/2566 ในฐานะกรรมการ (ผู้แทนกระทรวงเกษตรและสหกรณ์) ณ ห้องประชุม 1601 ชั้น 16 กรมการค้าต่างประเทศ กระทรวงพาณิชย์ สนามบินน้ำ โดยมี นายรณรงค์ พูลพิพัฒน์ อธิบดีกรมการค้าต่างประเทศ เป็นประธานการประชุมฯ
ที่ประชุมร่วมกันหารือและพิจารณาในประเด็น 1) บริษัท แปซิฟิก ชูการ์ คอร์ปอเรชั่น จำกัด ขอนำเข้าน้ำตาลทราย ตามความตกลงกันค้าสินค้าของอาเซียน (ATIGA) 2) ขอเพิ่มชนิดสินค้าผลิตเพื่อการส่งออกปี 2566 3) การปรับปรุงบัญชีน้ำตาลทรายและประเด็นข้อกฎหมายที่เกี่ยวข้อง และ 4) ประมาณการรายจ่ายโครงการติดตามสถานการณ์อ้อย น้ำตาลทราย อุตสาหกรรมต่อเนื่องการจำหน่ายน้ำตาลทรายภายในประเทศ และการส่งออกน้ำตาลทรายให้กับประเทศคู่ค้า ประจำปี 2567
วันอังคารที่ 14 มีนาคม 2566
รัฐบาลฝรั่งเศสมอบ “โมเดอร์นา Bivalent” ให้ไทยกว่า 1 ล้านโดส สธ. เตรียมกระจายทั่วประเทศ เสริมภูมิคุ้มกันให้ประชาชน
.....
รัฐบาล โดยกระทรวงสาธารณสุขได้รับมอบวัคซีนโมเดอร์นาชนิด “Bivalent” จำนวน 1,000,200 โดส จากรัฐบาลฝรั่งเศส ซึ่งมีนายตีแยรี มาตู เอกอัครราชทูตสาธารณรัฐฝรั่งเศสประจำประเทศไทย และคณะเป็นผู้แทนส่งมอบ
.
ทั้งนี้ ช่วงเวลาที่ผ่านมา รัฐบาลฝรั่งเศสได้สนับสนุนวัคซีนไฟเซอร์ เพื่อป้องกันโรคโควิด-19 มาแล้ว 2 ครั้ง รวม 3.2 ล้านโดส ซึ่งสามารถช่วยเหลือคนไทยและชาวต่างชาติที่อาศัยอยู่ในประเทศได้ในช่วงเวลาที่สำคัญ
.
ข้อมูลล่าสุด ประชาชนไทยได้รับวัคซีนเข็มแรกแล้ว 83 % ของประชากรทั้งหมด และได้รับวัคซีนเข็มที่สอง 78 % สำหรับวัคซีนโมเดอร์นาชนิด “Bivalent” จำนวน 1,000,200 โดสที่ได้รับมอบในครั้งนี้ สธ. จะกระจายไปทั่วประเทศ เพื่อเสริมภูมิคุ้มกันให้กับประชาชน โดยเฉพาะเจ้าหน้าสาธารณสุขด่านหน้า และกลุ่มเสี่ยง 608 ซึ่งจำเป็นต้องฉีดวัคซีนเข็มกระตุ้น
#ไทยคู่ฟ้า#สื่อสารรัฐบาลไทย
-------------------
วันอังคารที่ 14 มีนาคม 2566
14/03/2566
ครม.เห็นชอบในหลักการ การออกสลากกินแบ่งรัฐบาลแบบ L6 และ N3
ที่ประชุม ครม. เมื่อวันที่ 14 มี.ค.2566 มีมติเห็นชอบตามที่กระทรวงการคลังเสนอ ในการออกผลิตภัณฑ์ใหม่ของสำนักงานสลากกินแบ่งรัฐบาล คือ สลากกินแบ่งรัฐบาลแบบตัวเลข 6 หลัก (L6) และสลากกินแบ่งรัฐบาลแบบตัวเลข 3 หลัก (N3)
ที่ประชุมคณะรัฐมนตรี (ครม.) เมื่อวันที่ 14 มี.ค.2566 มีมติเห็นชอบตามที่กระทรวงการคลังเสนอ ในการออกผลิตภัณฑ์ใหม่ของสำนักงานสลากกินแบ่งรัฐบาล คือ สลากกินแบ่งรัฐบาลแบบตัวเลข 6 หลัก (L6) และสลากกินแบ่งรัฐบาลแบบตัวเลข 3 หลัก (N3) โดยที่ประชุมได้สั่งการให้สำนักงานสลากกินแบ่งรัฐบาล ไปจัดทำร่างประกาศกำหนดประเภทและรูปแบบสลากกินแบ่งรัฐบาลรูปแบบใหม่ เพื่อนำมาเสนอให้ที่ประชุมพิจารณาเห็นชอบอีกครั้ง
นายลวรณ แสงสนิท ประธานกรรมการสลากกินแบ่งรัฐบาล กล่าวว่า การพิจารณาของคณะรัฐมนตรีในวันนี้ ได้เห็นชอบในหลักการให้สำนักงานสลากฯ ออกผลิตภัณฑ์ใหม่ได้ โดยหลังจากนี้ จะต้องไปจัดทำประกาศ กำหนดประเภทและรูปแบบสลากกินแบ่งรัฐบาลรูปแบบใหม่ เพื่อนำมาเสนอให้ที่ประชุมคณะรัฐมนตรีพิจารณาเห็นชอบอีกครั้ง ส่วนรายละเอียดเกี่ยวกับ ปริมาณสลากที่เหมาะสม ช่วงเวลาในการจำหน่าย ช่องทาง และวิธีการจำหน่าย เป็นเรื่องที่สำนักงานสลากฯ จะพิจารณาต่อไป
ประธานกรรมการสลากกินแบ่งรัฐบาล กล่าวต่อไปอีกว่า การออกสลากกินแบ่งรัฐบาล แบบตัวเลข 6 หลัก (L6) และสลากกินแบ่งรัฐบาลแบบตัวเลข 3 หลัก (N3) จะเป็นอีกทางเลือกหนึ่งที่สามารถควบคุมราคาสลากกินแบ่งรัฐบาล เนื่องจากที่ผ่านมามีการออกผลิตภัณฑ์สลากหลายประเภท ก็สามารถช่วยลดราคาสลากกินแบ่งรัฐบาลลงมาได้ อีกทั้งยังช่วยลดปัญหาหวยใต้ดินในทางอ้อม เพราะเป็นตัวเลือกที่ถูกกฎหมาย อีกทั้งการซื้อสลาก 1 ใบ มีสิทธิ์ถูกรางวัลถึง 4 รางวัล คือ 3 ตัวตรง 3 ตัวสลับ 2 ตัวตรง และมีโอกาสถูกรางวัลแจ๊คพอต และในส่วนของช่องทางการจำหน่าย จะคำนึงถึงการกระจายรายได้ให้กับพี่น้องประชาชนผู้มีรายได้น้อย ผู้พิการและผู้ด้อยโอกาสด้วย เพื่อให้คนกลุ่มนี้ มีโอกาสเป็นตัวแทนจำหน่าย เพิ่มจากตัวแทนจำหน่ายสลากกินแบ่งรัฐบาลในปัจจุบัน
วันอังคารที่ 14 มีนาคม 2566
14/03/2566
ครม.อนุมัติให้การทางพิเศษแห่งประเทศไทยดำเนินโครงการทางพิเศษฉลองรัชส่วนต่อขยาย ช่วงจตุโชติ-ถนนลำลูกกา เงินลงทุน 2.4 หมื่นล้าน ใช้งบประมาณรัฐสำหรับเวนคืนที่ดิน
ครม.อนุมัติให้การทางพิเศษแห่งประเทศไทยดำเนินโครงการทางพิเศษฉลองรัชส่วนต่อขยาย ช่วงจตุโชติ-ถนนลำลูกกา เงินลงทุน 2.4 หมื่นล้าน ใช้งบประมาณรัฐสำหรับเวนคืนที่ดิน ส่วนค่าก่อสร้าง กทพ.ระดมทุนผ่าน TFF และ ออกพันธบัตร
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 มี.ค. 66 ได้อนุมัติให้การทางพิเศษแห่งประเทศไทย (กทพ.) ดำเนินโครงการทางพิเศษฉลองรัชส่วนต่อขยาย (ช่วงจตุโชติ-ถนนลำลูกกา) ระยะทาง 16.21 กม. เพื่อรองรับการเดินทางและการขนส่งสินค้าระหว่างพื้นที่ กทม. และจังหวัดใกล้เคียง ช่วยบรรเทาปัญหาจราจรติดขัดบนถนนรังสิต-นครนายก และโครงข่ายถนนโดยรอบ รวมถึงเพิ่มทางเลือกการเดินทางของประชาชนระหว่างจังหวัดปทุมธานีและจังหวัดใกล้เคียงเข้าสู่กรุงเทพฯ ชั้นใน รองรับการขยายตัวของแหล่งชุมชน ที่อยู่อาศัย สถานศึกษาและนันทนาการของภาครัฐทั้งที่เปิดบริการแล้วและอยู่ระหว่างการพัฒนา
โดยโครงการฯ มีมูลค่าการลงทุน 24,060.04 ล้านบาท แยกเป็นค่าจัดกรรมสิทธิที่ดิน 3,726.81 ล้านบาท ส่วนนี้จะใช้จ่ายจากงบประมาณรัฐบาล และค่าก่อสร้างและค่าควบคุมงาน 20,333.23 ล้านบาท กทพ. จะระดมทุนผ่านกองทุนรวมโครงสร้างพื้นฐานเพื่ออนาคตประเทศไทย (Thailand Future Fund : TFF) 14,374 ล้านบาท และออกพันธบัตรในกรอบวงเงิน 5,960 ล้านบาท
น.ส.ไตรศุลี กล่าวว่า โครงการฯ จะเป็นทางยกระดับขนาด 6 ช่องจราจร(ไป-กลับ) ระยะทาง 16.21 กม. มีจุดเริ่มต้นเชื่อมต่อกับทางพิเศษฉลองรัชที่ด่านเก็บค่าผ่านทางพิเศษจตุโชติบริเวณถนนวงแหวนรอบนอกกรุงเทพด้านตะวันออก (ถนนกาญจนาภิเษก) และมุ่งหน้าทางทิศตะวันออกตัดถนนหทัยราษฎร์และถนนนิมิตใหม่ แล้วเลี้ยวขึ้นไปทางทิศตะวันออกเฉียงเหนือ เพื่อเชื่อมต่อถนนลำลูกกา จังหวัดปทุมธานี
การก่อสร้างโครงการจะมีทางแยกต่างระดับ 1 แห่ง และทางขึ้นลง 3 แห่ง ได้แก่ 1)ทางแยกต่างระดับจตุโชติ 2)ทางขึ้นลงจตุโชติ1และหทัยราษฎร์ 1 3)ทางขึ้น-ลง หทัยราษฎร์ 2 และ 4)ทางขึ้น-ลง ถนนลำลูกกา มีด่านเก็บค่าผ่านทาง 3 ด่าน คือ ด่านจตุโชติ ด่านหทัยราษฎร์ และด่านลำลูกกา
น.ส.ไตรศุลี กล่าวว่า กทพ. จะใช้เวลาดำเนินการก่อสร้าง 5 ปี ระหว่าง 2566-70 มีแผนงาน ดังนี้ เดือนมี.ค.- ก.ย. 66 เสนอร่าง พรฎ.เพื่อจัดกรรมสิทธิที่ดิน คัดเลือกผู้ควบคุมงานก่อสร้างและคัดเลือกผู้รับจ้างก่อสร้างโครงการ ระหว่าง ต.ค.66-ก.ย. 68 ดำเนินการจัดกรรมสิทธิ และระหว่าง ก.ย.67-ส.ค. 70 ก่อสร้างโครงการ
สำหรับการดำเนินการจัดกรรมสิทธิ์ที่ดินตามโครงการฯ ที่ใช้งบประมาณ 3,726.81 ล้านบาทนั้น คำนวณตามราคาประเมิน ณ ปี 2564 ประกอบด้วย พื้นที่ที่ได้รับผลกระทบจากการเวนคืน 471 ไร่ 99 ตารางวา อาคารและสิ่งปลูกสร้างที่ได้รับผลกระทบ 134 หลัง
วันจันทร์ที่ 13 มีนาคม 2566
13/03/2566
PM pleased with increase in number of IP applications during 2020-2022
PM pleased with increase in number of IP applications during 2020-2022
March 13, 2023, Deputy Secretary-General to the Prime Minister and Acting Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha is pleased with an increase in the number of applications for intellectual property (IP) protection during 2020-2022 despite the COVID-19 situation, most of which are patent filing for medicine and medical products, and COVID-19 prevention products.
According to the Government Spokesperson, the total of 66,580, 61,984, and 60,082 applications were recorded for IP registration in 2020, 2021, and 2022 respectively. As a result, the World Intellectual Property Organization ranks Thailand as 43rd among the 132 economies (3rd in ASEAN) in its Global Innovation Index (GII).
The Prime Minister is confident in the capability and innovativeness of Thai people. IP filing will give them commercial advantage that could be built upon for value added. An increase in the number of IP applications is a boost for the development of the Thai economy in a stable and sustainable manner.
วันอังคารที่ 14 มีนาคม 2566
14/03/2566
ครม.ผ่านมาตรการบริหารจัดการกำลังคนภาครัฐ พ.ศ.2566-70 ตรึงอัตรากำลังเพื่อควบคุมค่าใช้จ่ายบุคลากรของประเทศให้เป็นไปอย่างมีประสิทธิภาพ
ครม.ผ่านมาตรการบริหารจัดการกำลังคนภาครัฐ พ.ศ.2566-70 ตรึงอัตรากำลังเพื่อควบคุมค่าใช้จ่ายบุคลากรของประเทศให้เป็นไปอย่างมีประสิทธิภาพ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 มี.ค. 66 ได้เห็นชอบมาตรการบริหารจัดการกำลังคนภาครัฐ พ.ศ. 2566-70 ตามที่คณะกรรมการกำหนดเป้าหมายและนโยบายกำลังคนภาครัฐ (คปร.) เสนอ และให้องค์กรกลางบริหารทรัพยากรบุคคลส่วนราชการในกำกับของฝ่ายบริหารและหน่วยงานของรัฐ นำหลักการและแนวทางมาตรการฉบับนี้ไปใช้เพื่อให้การกำกับควบคุมขนาดกำลังคนและค่าใช้จ่ายด้านบุคลากรภาครัฐเป็นไปอย่างมีประสิทธิภาพ
มาตรการบริหารจัดการกำลังคนภาครัฐล่าสุดนี้ มีการปรับปรุงเพิ่มเติมจากมาตรการปี 2562-65 เนื่องจากภาระค่าใช้จ่ายด้านบุคลากรประเทศยังคงสูงขึ้น สัดส่วนคำของบประมาณด้านเทคโนโลยีสารสนเทศเพิ่มขึ้นแต่ยังไม่ได้ถูกนำไปใช้ทดแทนกำลังคนได้อย่างมีประสิทธิภาพ บางหน่วยงานไม่ดำเนินการตามมาตรการบริหารจัดการกำลังคนภาครัฐอย่างเคร่งครัด จึงจำเป็นต้องดำเนินการอย่างจริงจังและเร่งด่วนในการตรึงอัตรากำลังคนภาครัฐไว้ระยะหนึ่ง เพื่อควบคุมกำลังคนและลดภาระค่าใช้จ่ายด้านบุคลากรของประเทศ ควบคู่ไปกับการปรับขนาดกำลังคนภาครัฐให้เกิดความเหมาะสม
น.ส.ไตรศุลี กล่าวว่า มาตรการบริหารกำลังคนภาครัฐฯ จะครอบคลุมบุคลากร ประกอบด้วย ข้าราชการ(ไม่รวมข้าราชการทหาร) พนักงานราชการ ลูกจ้างประจำและลูกจ้างชั่วคราว โดยกำหนดหลักเกณฑ์สำหรับการจัดสรรอัตราว่างจากผลของการเกษียณอายุ ในกรณีข้าราชการพลเรือน ช่วงปี 2566-67 ให้ตรึงอัตรากำลังไม่เพิ่มกรอบอัตรากำลังตั้งใหม่ในภาพรวม โดยชะลอการทดแทนอัตราว่างการผลการเกษียณอายุด้วยกรอบอัตรากำลังพนักงานราชการ จากนั้นปี 68-70 ให้จัดสรรอัตราตามขนาดของส่วนราชการต่อไป และเพิ่มเงื่อนไขว่าไม่ควรมีตำแหน่งว่างเกินร้อยละ 5 ของกรอบอัตราข้าราชการทั้งหมด
กรณีข้าราชการครูและบุคลากรทางการศึกษา ในกลุ่มบุคลากรตำแหน่งซึ่งมีหน้าที่เป็นผู้สอนไม่มีการตรึงอัตรากำลัง แต่ได้ปรับเงื่อนไขหรือเพิ่มการพิจารณาจัดสรรอัตราที่ว่าง แต่กลุ่มบุคลากรทางการศึกษาอื่นที่คณะกรรมการข้าราชการครูและบุคลากรทางการศึกษา(ก.ค.ศ.) กำหนดเป็นประเภทวิชากรและตำแหน่งประเภททั่วไปให้ดำเนินการเดียวกับข้าราชการพลเรือน
น.ส.ไตรศุลี กล่าวว่า สำหรับข้าราชการตำรวจ การจัดสรรอัตราว่างยังคงเป็นไปตามเงื่อนไขปี 2562-65 แต่ให้สำนักงานตำรวจแห่งชาติ (ตช.) ตรึงอัตรากำลังโดยบริหารอัตรากำลังที่มีอยู่อย่างมีประสิทธิภาพ คุ้มค่าและเกิดประโยชน์สูงสุด โดยไม่เพิ่มอัตรากำลังตั้งใหม่ในภาพรวม
ส่วนการบริหารกรอบอัตรากำลังพนักงานราชการนั้น ปีงบประมาณ 2566-67 ให้ชะลอการทดแทนอัตราว่างจากผลการเกษียณอายุของข้าราชการด้วยอัตรากำลังพนักงานราชการ รวมถึงปรับปรุงกรอบอัตรากำลังพนักงานราชการที่ทดแทนอัตราจากผลการเกษียณอายุรอบที่6 (พ.ศ.2568-71) ส่วนการกำหนดตำแหน่งและระยะเวลาการจ้างยังคงเดิมคือ 4 ปี
นอกจากนี้ ตามมาตรการฯ ยังได้ปรับปรุงแนวทางการจัดสรรอัตราข้าราชการตั้งใหม่ ด้วยการเพิ่มกลไกการพิจารณาจัดสรรอัตราข้าราชการใหม่ โดยให้มีคณะอนุกรรมการกลั่นกรองประกอบด้วย สำนักงาน ก.พ. สำนักงาน ก.พ.ร. สำนักงบประมาณ สภาพัฒน์ กรมบัญชีกลางและผู้ทรงคุณวุฒิ ผู้เชี่ยวชาญที่เกี่ยวข้อง เพื่อให้ความเห็นต่อข้อเสนอขอจัดสรรกำลังตั้งใหม่ เพื่อให้สามารถควบคุมการเพิ่มอัตรากำลังข้าราชการและงบประมาณด้านบุคลากรของประเทศได้ในระยะยาว
วันอังคารที่ 14 มีนาคม 2566
รฟม. ลงพื้นที่ตรวจสอบการดำเนินงานด้านความปลอดภัย การก่อสร้างโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก)
ในช่วงเวลากลางวัน (Day Audit) และกลางคืน (Night Audit)
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม โดย สำนักงานความปลอดภัย อาชีวอนามัยและสภาพแวดล้อมในการทำงาน (สปอ.) ลงพื้นที่ตรวจสอบการดำเนินงานด้านความปลอดภัย การก่อสร้างโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) ในช่วงเวลากลางวัน (Day Audit) บริเวณสถานีสำเหร่ สถานีพระประแดง สถานีครุใน รวมถึงติดตามการก่อสร้างปล่องระบายอากาศที่ 5 บริเวณสวนป่าเฉลิมพระเกียรติ เขตคลองสาน และในช่วงเวลากลางคืน (Night Audit) บริเวณสถานีวชิรพยาบาล และสถานีหอสมุดแห่งชาติ โดยการลงพื้นที่ในครั้งนี้ รฟม. ได้ตรวจสอบการติดตั้งแผงผ้าใบแบริเออร์ ไฟส่องสว่าง ไฟสัญญาณเตือน การยึดวัสดุอุปกรณ์และการติดป้ายปิดเบี่ยงจราจร รวมถึงป้ายเตือนต่างๆ ให้อยู่ในความเรียบร้อย มีความมั่นคงแข็งแรง อยู่ในตำแหน่งที่ปลอดภัย และสามารถเห็นได้อย่างชัดเจน เพื่อให้เกิดความปลอดภัยต่อประชาชนมากที่สุด พร้อมทั้งเน้นย้ำให้เจ้าหน้าที่และผู้เกี่ยวข้องทุกคนปฏิบัติตามมาตรฐานความปลอดภัยอย่างเคร่งครัด เพื่อให้สอดคล้องตาม “ปฏิญญาว่าด้วยความปลอดภัยในการก่อสร้างโครงการระบบรถไฟฟ้าขนส่งมวลชน Zero Fatal Accident” ซึ่งเป็นการเเสดงออกถึงความมุ่งมั่นอย่างเเน่วเเน่ของ รฟม. ในการกำกับดูเเลการก่อสร้างโครงการระบบขนส่งมวลชนในความรับผิดชอบ เพื่อให้บุคลากร ประชาชน ทรัพย์สินสาธารณะ เเละสิ่งเเวดล้อม มีความปลอดภัย อาชีวอนามัยเเละสภาพเเวดล้อมในการทำงานที่ดีป้องกันไม่ให้เกิดเหตุอันไม่พึงประสงค์ ทั้งต่อบุคลากรของโครงการฯ และประชาชนผู้สัญจรบนถนนสาธารณะ นอกจากนี้ ยังได้เน้นย้ำให้เจ้าหน้าที่ยังคงปฏิบัติตนตามมาตรการ D-M-H-T-T ซึ่งเป็นแนวทางปฏิบัติที่กระทรวงสาธารณสุขแนะนำอย่างต่อเนื่อง
ทั้งนี้ โครงการรถไฟฟ้าสายสีม่วงฯ มีความก้าวหน้างานโยธา ณ สิ้นเดือนกุมภาพันธ์ 2566 อยู่ที่ร้อยละ 7.73 โดยท่านที่สนใจสามารถสอบถามข้อมูลโครงการฯ ได้ที่ Facebook โครงการรถไฟฟ้าสายสีม่วง ช่วงเตาปูน - ราษฎร์บูรณะ และ Line @mrtpurpleline หรือติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจ การรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
วันอังคารที่ 14 มีนาคม 2566
14/03/2566
ครม.เคาะ! ราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 65/66 ราคา 1,080 บ./ตันอ้อย
ครม.เคาะ! ราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 65/66 ราคา 1,080 บ./ตันอ้อย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 14 มีนาคม 2566 ว่า ครม. เห็นชอบกำหนดราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 2565/2566 ทั้ง 9 เขต โดยคำนวณราคาอ้อยเป็นราคาเดียวทั่วประเทศ ดังนี้
1.ราคาอ้อยขั้นต้น ฤดูการผลิตปี 2565/2566 ในอัตรา 1,080 บาทต่อตันอ้อย ณ ระดับความหวานที่ 10 ซี.ซี.เอส. (หรือเท่ากับร้อยละ 91.79 ของประมาณการราคาอ้อยเฉลี่ยทั่วประเทศ 1,110.66 บาทต่อตันอ้อย) และกำหนดอัตราขึ้นลง ของราคาอ้อยเท่ากับ 64.80 บาทต่อ 1 หน่วย ซี.ซี.เอส.
2.ผลตอบแทนการผลิตและจำหน่ายน้ำตาลทรายขั้นต้นฤดูการผลิตปี 2565/2566 เท่ากับ 462.86 บาทต่อตันอ้อย
วันพฤหัสบดีที่ 16 มีนาคม 2566
16/03/2566
โฆษกรัฐบาลเผย นายกฯ ติดตามสถานการณ์ใกล้ชิด  กรณีน้ำทะเลเข้าตัวเรือเก็บน้ำมันขนาดใหญ่ของบริษัทเชฟรอนฯ
พร้อมสั่งการให้กระทรวงคมนาคม กองทัพเรือ และหน่วยงานที่เกี่ยวข้องเข้าให้ความช่วยเหลือ
วันนี้ (16 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบ และติดตามสถานการณ์กรณีเรือ FSO BENCHAMAS 2 ของบริษัท เชฟรอนประเทศไทยสำรวจและผลิต จำกัด น้ำทะเลเข้าตัวเรือ เมื่อวันที่ 14 มีนาคม 2566 ที่ผ่านมา อย่างใกล้ชิด พร้อมได้สั่งการให้ นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กองทัพเรือ กรมเจ้าท่า และหน่วยงานอื่นที่เกี่ยวข้องดำเนินการเข้าให้ความช่วยเหลืออย่างเร่งด่วน รอบคอบ รัดกุม ไม่ให้เกิดผลกระทบลุกลาม
โฆษกประจำสำนักนายกรัฐมนตรีกล่าวว่า เรือกักเก็บปิโตรเลียม “เบญจมาศ 2 หรือ เรือ FSO BENCHAMAS 2” เป็นเรือเก็บน้ำมันขนาดใหญ่ ที่บริษัทฯ เช่ามา มีกำลังพล 29 นาย และน้ำมันดิบประมาณ 400,000 บาเรล โดยขณะทำการปิดผนึกท่อทางดูดน้ำทะเลด้วยลูกอุดลม และถอดวาล์ว เพื่อบำรุงรักษาตามปกติบริเวณห้องเครื่องจักรใหญ่ใต้แนวน้ำ ลูกอุดลมดังกล่าวเกิดระเบิด ทำให้น้ำทะเลเข้าตัวเรือ ทำให้มีผู้เสียชีวิต 1 นาย ตำบลที่เรืออยู่ในแบริ่ง 171 ระยะ 129 ไมล์ จากปลายแหลมเทียน ฐานทัพเรือสัตหีบ ซึ่งบริษัทฯ ได้ประสานขอรับการสนับสนุน และความช่วยเหลือจากกองทัพเรือ เพื่อดำเนินการปิดผนึกท่อทางดูดน้ำทะเลและกู้ร่างผู้เสียชีวิต โดยวานนี้ (15 มีนาคม 2566) กำลังพลของกองทัพเรือได้ออกเดินทางเข้าพื้นที่ปฏิบัติการ และคาดว่าจะถึงในเวลา 06.00 น. ของวันที่ 16 มีนาคม 2566
โฆษกประจำสำนักนายกรัฐมนตรีกล่าวเพิ่มเติมว่า ทีมปฏิบัติการช่วยเหลือได้เตรียมแผนการปฏิบัติตาม Scenario จากเบาไปหาหนัก ได้แก่ 1) อุดเรือได้สำเร็จน้ำไม่เข้าเรือเพิ่ม 2) มีน้ำเข้าเรือเพิ่มเติม และ 3) ตรวจพบน้ำมันรั่วไหล ทั้งนี้ เมื่อเดินทางถึง จะดำเนินการสำรวจบริเวณที่เกิดเหตุ และจะเข้าปฏิบัติ เมื่อประเมินแล้วมีความปลอดภัย ซึ่งจากรายงานสถานภาพเรือล่าสุดเมื่อเวลา 14.30 น. (15 มีนาคม 2566) ตัวเรือมีความปลอดภัยสถานะคงที่ ลูกเรือบนเรือปลอดภัย น้ำมันดิบในเรือไม่มีการรั่วไหล และสภาพอากาศปกติ
“นายกฯ แสดงความเสียใจต่อการสูญเสีย และกำชับให้การช่วยเหลืออย่างเต็มที่ พร้อมกันนี้ นายกรัฐมนตรีติดตามสถานการณ์อย่างใกล้ชิด ซึ่งสถานการณ์ในขณะนี้ตัวเรือมีความปลอดภัย และไม่มีน้ำมันดิบในเรือรั่วไหล แต่อย่างไรก็ดี นายกฯ ได้สั่งการหน่วยงานที่เกี่ยวข้องให้ดำเนินการด้วยความรัดกุม ไม่ให้ส่งผลกระทบต่อความเป็นอยู่ของพี่น้องประชาชน และสิ่งแวดล้อมทางทะเลชายฝั่ง พร้อมย้ำ รัฐบาลต้องดำเนินการอย่างเต็มที่ทุกส่วนเพื่อให้ความช่วยเหลือ ดูแลประชาชน ในทุกสถานการณ์” นายอนุชาฯ กล่าว
วันพฤหัสบดีที่ 16 มีนาคม 2566
พม. มอบรางวัล "ผู้เสียสละเพื่อสังคม" ชูต้นแบบคนรุ่นใหม่ทำดีเพื่อบ้านเกิด พร้อมส่งเสริมอาชีพบาริสต้าให้กลุ่มเปราะบางที่ จ.ตาก
พม. มอบรางวัล "ผู้เสียสละเพื่อสังคม" ชูต้นแบบคนรุ่นใหม่ทำดีเพื่อบ้านเกิด พร้อมส่งเสริมอาชีพบาริสต้าให้กลุ่มเปราะบางที่ จ.ตาก
เมื่อวันที่ 15 มี.ค. 66นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ลงพื้นที่จังหวัดตาก ณ มูลนิธิเพื่อครอบครัว อำเภอแม่สอด เพื่อเป็นประธานในพิธีมอบรางวัล "ผู้เสียสละเพื่อสังคม" ให้นางสาวณัฐริดา มงคลคีรี ผู้ดำเนินการกาแฟสเปเชียลตี้ หรือกาแฟพิเศษ นับเป็นคนรุ่นใหม่ที่ต่อยอดการทำงานจากคนรุ่นพ่อที่เป็นผู้บุกเบิกผลผลิตกาแฟตั้งแต่ต้นนำ โดยนำพากาแฟดอยมูเซอให้เป็นที่รู้จักและมีความร่วมสมัย สามารถสร้างอาชีพรายได้และความภาคภูมิใจให้กับชุมชน จนเกิดการเรียนรู้ในการพัฒนาตนเองและต่อยอดธุรกิจกาแฟ ทั้งนี้ ผู้เสียสละเพื่อสังคมคือคนที่เห็นประโยชน์ส่วนรวมสำคัญกว่าประโยชน์ส่วนตัว สังคมถ้าไม่เห็นแก่ประโยชน์ส่วนรวมมากกว่าประโยชน์ส่วนตน สังคมจะอยู่ไม่ได้ ซึ่งนางสาวณัฐริดา มงคลคีรี สมควรได้รับรางวัลนี้ อีกทั้งเป็นบุคคที่มีฝีมือ มีคุณภาพ มีชื่อเสียง มีความรู้ และที่สำคัญ ไม่ทิ้งใครไว้ข้างหลัง มีการแบ่งปันความรู้ ประสบการณ์ และความฝัน
จากนั้น เป็นประธานในพิธีมอบประกาศนียบัตรการอบรมเพิ่มทักษะความชำนาญการทำเครื่องดื่มกาแฟ (บาริสต้า ) 11 คน ประกาศนียบัตรกลุ่มกาแฟที่เข้าร่วมกิจกรรม 6 กลุ่ม และประกาศนียบัตรและรางวัลการประกวดเครื่องดื่มกาแฟ (บาริสต้า) 5 รางวัล ซึ่งเป็นผลผลิตของโครงการส่งเสริมอาชีพการทำเครื่องดื่ม (หลักสูตรบาริสต้า) ให้แก่เด็ก เยาวชน ผู้ด้อยโอกาส และผู้ว่างงาน" จากความร่วมมือระหว่างกระทรวง พม. โดยกองทุนส่งเสริมการจัดสวัสดิการสังคมจังหวัดตาก มูลนิธิเพื่อครอบครัว และวิสาหกิจชุมชนกลุ่มพัฒนาเมล็ดพันธุ์กาแฟจังหวัดตาก ช่วยกันส่งเสริมความรู้และทักษะอาชีพบาริสต้าให้แก่กลุ่มเปราะบางทางสังคมในพื้นที่จังหวัดตาก ซึ่งเป็นแหล่งผลิตกาแฟอันดับต้นของประเทศไทยและเป็นแหล่งรวมองค์ความรู้ ภูมิปัญญาท้องถิ่น และวิสาหกิจชุมชนด้านกาแฟ
นายจุติ กล่าวเพิ่มเติมว่า นอกจากนี้ ตนพร้อมคณะผู้บริหารกระทรวง พม. ได้ลงพื้นที่ ณ ศูนย์จำหน่ายสินค้าหนึ่งตำบลหนึ่งผลิตภัณฑ์ (OTOP) อำเภอพบพระ จังหวัดตาก เพื่อขับเคลื่อนงานพัฒนาคุณภาพชีวิตประชาชนกลุ่มเป้าหมายตั้งแต่เด็ก เยาวชน ผู้สูงอายุ คนพิการ และผู้ด้อยโอกาส รวมทั้งกลุ่มชาติพันธุ์ที่ประสบปัญหาความเดือดร้อนทางสังคม โดยได้มอบงบประมาณการปรับสภาพแวดล้อมที่อยู่อาศัยสำหรับผู้สูงอายุและผู้พิการ 13 หลัง และบ้านพอเพียง 10 หลัง พร้อมมอบประกาศนียบัตรอาสาสมัครพัฒนาสังคมและความมั่นคงของมนุษย์ (อพม.) ผู้ปฏิบัติงานด้วยความเข้มแข็ง 10 คน
#ข่าวพม
#พม24ชม
#ช่วย24ชั่วโมง
วันพุธที่ 15 มีนาคม 2566
ข่าวสารการลงพื้นที่ตรวจราชการ จังหวัดนราธิวาส
วันที่ 15 มีนาคม 2566
​นายกฯ พบปะหัวหน้าส่วนราชการ ทหาร ตำรวจ ผู้นำท้องถิ่น ผู้นำศาสนาในเขตพื้นที่ จ.นราธิวาส และประชาชนนราธิวาส ย้ำรัฐบาลห่วงใยชีวิตและความเป็นอยู่ของพี่น้องประชาชนทุกเชื้อชาติ ศาสนา
​นายกรัฐมนตรีเป็นประธานในพิธีเปิดใช้แพขนานยนต์ (ลําใหม่) ณ ด่านศุลกากรอำเภอตากใบ จังหวัดนราธิวาส อำนวยความสะดวกให้บริการประชาชน กระตุ้นเศรษฐกิจชายแดนไทย-มาเลเซีย
​นายกรัฐมนตรีสักการะพระพุทธทักษิณมิ่งมงคล เพื่อความเป็นสิริมงคล ในโอกาสลงพื้นที่ตรวจราชการ จ.นราธิวาส
วันพฤหัสบดีที่ 16 มีนาคม 2566
สำนักงานเจ้าท่าอยุธยา กระทรวงคมนาคม ร่วมตรวจสอบและติดตามสถานการณ์ฝุ่นละอองในสถานประกอบการ ตามแผนบูรณาการ ปี 2566
...
ตามนโยบายของรัฐบาลและกระทรวงคมนาคม มอบหมายให้กรมเจ้าท่า กำกับ ควบคุม และติดตามสถานการณ์ฝุ่นละออง PM 2.5 จากการสัญจรทางน้ำ บรรเทาปัญหามลพิษ เพื่อเพิ่มคุณภาพชีวิตที่ดีให้กับประชาชนอย่างยั่งยืน
วันที่ 15 มีนาคม 2566 นายพีรธร นาคสุข ผู้อำนวยการสำนักงานเจ้าท่าภูมิภาคสาขาอยุธยา ได้มอบหมายให้ งานตรวจการณ์ขนส่งทางน้ำ สำนักงานเจ้าท่าภูมิภาคสาขาอยุธยา เข้าร่วมตรวจสอบ และติดตามสถานการณ์ฝุ่นละอองในสถานประกอบการ ณ พื้นที่องค์การบริหารส่วนตำบลบ่อโพง อำเภอนครหลวง ตามแผนบูรณาการ ปี 2566 จำนวน 5 แห่ง ตามคำสั่งของ จังหวัดพระนครศรีอยุธยา ที่ให้แต่งตั้งคณะกรรมการ กำกับ ติดตาม ประเมินผลการแก้ไขปัญหามลพิษในพื้นที่อำเภอนครหลวง จังหวัดพระนครศรีอยุธยา โดยสำนักงานเจ้าท่าภูมิภาคสาขาอยุธยา เป็นคณะกรรมการ มีอำนาจหน้าที่ในการดำเนินการแก้ไขปัญหาด้านสิ่งแวดล้อม ควบคุมมลพิษด้านคุณภาพอากาศและเสียง พร้อมเข้าตรวจสอบและให้คำแนะนำแก่ผู้ประกอบการท่าเทียบเรือในการป้องกันมลพิษในพื้นที่ โดยติดตาม กำกับ มาตรการป้องกันมลพิษ และสิ่งแวดล้อมให้เป็นไปตามมาตรฐาน และข้อกำหนดที่เกี่ยวข้องต่อไป
วันพฤหัสบดีที่ 16 มีนาคม 2566
16/03/2566
รับสิทธิบรรเทาค่าน้ำ-ไฟบัตรสวัสดิการแห่งรัฐ ต้องลงทะเบียนด้วย
รับสิทธิบรรเทาค่าน้ำ-ไฟบัตรสวัสดิการแห่งรัฐ ต้องลงทะเบียนด้วย
รับสิทธิบรรเทาค่าน้ำ-ไฟบัตรสวัสดิการแห่งรัฐ ต้องลงทะเบียนด้วย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยข้อมูลจากกระทรวงการคลัง ณ 15 มี.ค. 2566 เวลา 13.00 น. มีผู้ที่ยืนยันตัวตนบัตรสวัสดิการแห่งรัฐสำเร็จ จำนวน 8,948,121 คน มีผู้ยื่นอุทธรณ์ผลการพิจารณาคุณสมบัติ จำนวน 1,014,730 ทั้งนี้ ขอให้ผู้ที่ยืนยันตัวตนเป็นที่เรียบร้อยแล้ว ไปลงทะเบียนเพื่อเข้าร่วมมาตรการบรรเทาภาระค่าไฟฟ้าและค่าน้ำประปา ซึ่งต้องลงทะเบียนขอรับสิทธิใหม่ทุกคน โดยมีเงื่อนไขได้รับสิทธิ 1 ครัวเรือนต่อ 1 สิทธิต่อ 1 รหัสประจำบ้าน คือ สามารถลงทะเบียนรับสิทธิค่าไฟฟ้าได้เพียง 1 หน่วยงาน เช่นเดียวกันกับค่าน้ำประปา โดยสามารถลงทะเบียนได้แล้วตั้งแต่วันที่ 15 มีนาคม 2566 เป็นต้นไป กับหน่วยงานดังต่อไปนี้
ลงทะเบียนรับสิทธิค่าไฟฟ้าได้ที่
1)การไฟฟ้านครหลวง (กฟน.) เว็บไซต์ https://meagate1.mea.or.th/welfareregis ติดต่อโทร.1130
2)การไฟฟ้าส่วนภูมิภาค (กฟภ.) เว็บไซต์ https://welfareregis.pea.co.th ติดต่อโทร.1129
3) กิจการไฟฟ้า สวัสดิการสัมปทานกองทัพเรือ (กทร.) เว็บไซต์ https://walfareregis.sea.co.th ติดต่อโทร.086 848 1284
ลงทะเบียนรับสิทธิค่าน้ำประปาได้ที่
1) การประปานครหลวง (กปน.) เว็บไซต์ https://eservicesapp.mwa.co.th/ES/MWAWelfareServlet ติดต่อโทร. 1125
2) การประปาส่วนภูมิภาค (กปภ.) เว็บไซต์ https://register.pwa.co.th/welfare-register.html ติดต่อโทร.1662
ทั้งนี้ หากลงทะเบียนรับสิทธิค่าไฟฟ้ากับ กฟน. หรือ กฟภ. สำเร็จภายในวันที่ 8 เมษายน 2566 เวลา 17.00 น. หรือลงทะเบียนกับ กทร. สำเร็จภายในวันที่ 20 เมษายน 2566 เวลา 17.00 น. และลงทะเบียนรับสิทธิค่าน้ำประปากับ กปน. หรือ กปภ. สำเร็จภายในวันที่ 25 มีนาคม 2566 เวลา 17.00 น. จะได้รับสิทธิเดือนแรก คือ “ใบแจ้งหนี้ค่าบริการเดือนเมษายน 2566”
วันพฤหัสบดีที่ 16 มีนาคม 2566
16/03/2566
SME D Bank รับรางวัลองค์กรเป็นเลิศ ‘SMART BUSINESS GROWTH AWARD’ ตอกย้ำบทบาท “ธนาคารเพื่อเอสเอ็มอีไทย” สนับสนุน SMEs เติบโตยั่งยืน
SME D Bank รับมอบรางวัล “THAILAND TOP COMPANY AWARDS 2023” ความเป็นเลิศประเภท “SMART BUSINESS GROWTH AWARD” จัดโดยนิตยสาร Business+ และมหาวิทยาลัยหอการค้าไทย โดยได้รับเกียรติจาก ศาสตราจารย์ ณ ห้องบอลรูม โรงแรมเรเนซองส์ กรุงเทพฯ เมื่อวันที่ 15 มี.ค.66
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank มอบหมาย นายโมกุล โปษยะพิสิษฐ์ รองกรรมการผู้จัดการ เป็นตัวแทนรับมอบรางวัล “THAILAND TOP COMPANY AWARDS 2023” ความเป็นเลิศประเภท “SMART BUSINESS GROWTH AWARD” จัดโดย นิตยสาร Business+ และมหาวิทยาลัยหอการค้าไทย โดยได้รับเกียรติจาก ศาสตราจารย์เกียรติคุณ นายแพทย์เกษม วัฒนชัย องคมนตรี เป็นประธานในพิธีและมอบรางวัล ณ ห้องบอลรูม โรงแรมเรเนซองส์ กรุงเทพฯ เมื่อวันที่ 15 มี.ค.66 ที่ผ่านมา
รางวัลดังกล่าว มอบให้แก่องค์กรที่มีการเติบโตอย่างชาญฉลาด ด้วยแผนงานและกลยุทธ์ที่พร้อมไปสู่ความยั่งยืน ซึ่ง SME D Bank มีความเหมาะสมอย่างยิ่ง ด้วยผลงานการดำเนินงานในฐานะ “ธนาคารเพื่อเอสเอ็มอีไทย” ที่ชัดแจ้งโดดเด่นจากความมุ่งมั่นและทุ่มเท สนับสนุนผู้ประกอบการเอสเอ็มอีเติบโตยั่งยืน ผ่านกระบวนการ “เติมทุนคู่พัฒนา” พาเข้าถึงแหล่งเงินทุน ด้วยผลิตภัณฑ์สินเชื่อครอบคลุมทุกความต้องการเอสเอ็มอีไทย ควบคู่กับการยกระดับด้านบริหารจัดการ นำเทคโนโลยีมาเสริมประสิทธิภาพการทำงาน อีกทั้ง เป็นสถาบันการเงินแห่งแรกของไทยที่สามารถระดมทุนในรูปแบบ “ผลิตภัณฑ์เงินฝาก ESG” ได้สำเร็จ นำไปปล่อยสินเชื่อสนับสนุนเอสเอ็มอีไทยยกระดับสู่ BCG Model สร้างประโยชน์เชิงเศรษฐกิจ สังคม และสิ่งแวดล้อม ควบคู่กับมีกระบวนการพัฒนา เชื่อมโยงร่วมมือกับหน่วยงานพันธมิตร ทั้งภาครัฐและเอกชน จัดอบรม สัมมนา เติมความรู้ ทั้งออนไซต์และออนไลน์
ด้วยแนวทางดังกล่าว ส่งผลให้ปี 2565 ที่ผ่านมา SME D Bank สร้างสถิติใหม่พาผู้ประกอบการเอสเอ็มอีเข้าถึงแหล่งทุนสูงสุดนับแต่ก่อตั้งองค์กรมา 21 ปี มูลค่ากว่า 68,800 ล้านบาท ช่วยสร้างเงินหมุนเวียนในระบบเศรษฐกิจไทยกว่า 315,140 ล้านบาท รักษาการจ้างงานกว่า 226,450 ราย และสร้างประโยชน์จากการพัฒนากว่า 21,860 ราย ทั้งนี้ ตลอดระยะเวลา 3 ปีที่ผ่านมา ในช่วงเกิดสถานการณ์โควิด-19 (2563-2565) SME D Bank สร้างสถิติใหม่เติมทุนช่วยเหลือผู้ประกอบการเอสเอ็มอีสูงสุดต่อเนื่อง วงเงินรวมมากกว่า 160,000 ล้านบาท สร้างเงินหมุนเวียนในระบบเศรษฐกิจกว่า 735,000 ล้านบาท รักษาการจ้างงานได้กว่า 629,000 ราย เหล่านี้ สะท้อนบทบาทของ SME D Bank ในฐานะธนาคารเพื่อเอสเอ็มอีไทย ที่ส่งเสริมและสนับสนุนให้ผู้ประกอบการเอสเอ็มอีไทยเติบโตอย่างเข้มแข็งและยั่งยืน
วันพฤหัสบดีที่ 16 มีนาคม 2566
ดีอีเอสประชุมคณะทำงานยกระดับความพร้อมรัฐบาลดิจิทัล
ดีอีเอสประชุมคณะทำงานยกระดับความพร้อมรัฐบาลดิจิทัล
วันนี้ (16 มี.ค. 66) - ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เข้าร่วมการประชุมคณะทำงานยกระดับความพร้อมรัฐบาลดิจิทัลของสำนักงานปลัด กระทรวงดิจิทัลเพื่อเศรษฐกิจและสังคม ครั้งที่ 1/2566 ในฐานะที่ปรึกษาฯ โดยมี นางสาวสุกันยาณี ยะวิญชาญ ผู้ตรวจราชการกระทรวงฯ เป็นประธานการประชุม ณ ห้องอบรมคอมพิวเตอร์ ชั้น 6 กระทรวงดิจิทัลเพื่อเศรษฐกิจและสังคม
___________________
วันพฤหัสบดีที่ 16 มีนาคม 2566
ปลัดดีอีเอส เปิดงาน UK – Southeast Asia Tech Week 2023 เพื่อส่งเสริมเทคโนโลยีดิจิทัลระหว่างกัน
ปลัดดีอีเอส เปิดงาน UK – Southeast Asia Tech Week 2023 เพื่อส่งเสริมเทคโนโลยีดิจิทัลระหว่างกัน
วันนี้ (16 มี.ค. 66) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานเปิดงาน UK – Southeast Asia Tech Week 2023 เพื่อส่งเสริมการดำเนินธุรกิจระหว่างภาคเอกชนด้านเทคโนโลยีสารสนเทศและเทคโนโลยีดิจิทัลของสหราชอาณาจักรและไทย ซึ่งจัดโดยสถานเอกอัครราชทูตสหราชอาณาจักรประจำประเทศไทย โดยดีอีเอส ได้เน้นย้ำความสัมพันธ์อันดีระหว่างไทยและสหราชอาณาจักร ผ่านการดำเนินกิจกรรมต่าง ๆ รวมถึงนโยบายด้านดิจิทัลที่สำคัญของไทย ได้แก่ การใช้ 5G การใช้ระบบคลาวด์ การพัฒนาเทคโนโลยีและนวัตกรรม การส่งเสริมทักษะดิจิทัล การพัฒนาเมืองอัจฉริยะ และการส่งเสริมการลงทุนในเขต EEC อีกด้วย
ทั้งนี้ ภายในงานให้มีจัดกิจกรรมต่าง ๆ มากมาย อาทิ การบรรยายพิเศษโดยผู้แทนจากสำนักงานส่งเสริมเศรษฐกิจดิจิทัล (depa) และสำนักงานคณะกรรมการส่งเสริมการลงทุน (BOI) รวมทั้งการเจรจาจับคู่ธุรกิจ ซึ่งมีบริษัทจากสหราชอาณาจักร เข้าร่วมกว่า 15 บริษัท ณ ศูนย์การประชุมแห่งชาติสิริกิติ์
______________________
วันพฤหัสบดีที่ 16 มีนาคม 2566
สธ.ตั้ง คกก.สืบข้อเท็จจริงรอง นพ.สสจ.โคราช กรณีจัดโครงการอบรมเท็จ
ผู้ตรวจราชการกระทรวงสาธารณสุข เขตสุขภาพที่ 9  เผย การตรวจสอบรอง นพ.สสจ.นครราชสีมา กรณีจัดโครงการอบรมเท็จ คงให้เป็นหน้าที่ของตำรวจและปปท. ส่วนการดำเนินการทางวินัยข้าราชการมีการแต่งตั้งคณะกรรมการสืบสวนข้อเท็จจริงแล้ว
ผู้ตรวจราชการกระทรวงสาธารณสุข เขตสุขภาพที่ 9 เผย การตรวจสอบรอง นพ.สสจ.นครราชสีมา กรณีจัดโครงการอบรมเท็จ คงให้เป็นหน้าที่ของตำรวจและปปท. ส่วนการดำเนินการทางวินัยข้าราชการมีการแต่งตั้งคณะกรรมการสืบสวนข้อเท็จจริงแล้ว และอาจมีคำสั่งไม่ให้ปฏิบัติงานที่มายุ่งเกี่ยวกับเรื่องดังกล่าว โดยหากมีมูลจะเข้าสู่การสอบสวนทางวินัยต่อไป
วันนี้ (16 มีนาคม 2566) นายแพทย์ภูวเดช สุระโคตร ผู้ตรวจราชการกระทรวงสาธารณสุข เขตสุขภาพที่ 9 กล่าวถึงข่าวเจ้าหน้าที่สำนักงานคณะกรรมการปราบปรามการทุจริตในภาครัฐ (ปปท.) ตรวจสอบคดีทุจริตโครงการจัดอบรมเจ้าหน้าที่สาธารณสุขตำบลและอำเภอ 32 อำเภอในจังหวัดนครราชสีมา แต่ไม่ได้มีการจัดอบรมจริง โดยมีการเข้าตรวจบ้านพักของ นายสันติ ทวยมีฤทธิ์ รองนายแพทย์สาธารณสุขจังหวัดนครราชสีมา ว่า เรื่องนี้เข้าสู่กระบวนการทางคดีของหน่วยงานด้านการปราบปรามทุจริตแล้ว ดังนั้น ในทางคดีจะไม่ได้เกี่ยวข้องกับกระทรวงสาธารณสุข ผู้ต้องสงสัยต้องชี้แจงพิสูจน์ตนเองภายใต้กระบวนการยุติธรรม ส่วนการดำเนินการทางวินัยข้าราชการ ซึ่งกระทรวงสาธารณสุขเป็นหน่วยราชการต้นสังกัดนั้น เบื้องต้น นายแพทย์สาธารณสุขจังหวัดนครราชสีมาได้รายงานข้อมูลมายังปลัดกระทรวงสาธารณสุขแล้ว และจะต้องเข้าสู่กระบวนการพิจารณาทางวินัยก่อนจึงจะสรุปได้ว่ามีความผิดทางวินัยราชการหรือไม่ โดยเริ่มจากการแต่งตั้งคณะกรรมการสืบสวนข้อเท็จจริง หากพบว่ามีมูลตามข้อกล่าวหา จะแต่งตั้งคณะกรรมการสอบสวนวินัยต่อไป ซึ่งการพิจารณาส่วนหนึ่งจะใช้ข้อมูลจากการสืบสวนของตำรวจและเจ้าหน้าที่ ปปท.ด้วย เมื่อได้ผลสรุปแล้ว คณะกรรมการจะรายงานต่อปลัดกระทรวงสาธารณสุขโดยโทษทางวินัยราชการจะมี 2 ระดับ คือ โทษวินัยไม่ร้ายแรง คือ ภาคทัณฑ์ ตัดเงินเดือน ลดขั้นเงินเดือนและโทษวินัยร้ายแรง คือ การปลดออกและไล่ออก
สำหรับกรณีดังกล่าวเป็นการจัดโครงการอบรมในช่วงปีงบประมาณ 2562 ขณะนี้มีการแต่งตั้งคณะกรรมการสืบสวนข้อเท็จจริงแล้ว และระหว่างที่ตรวจสอบอาจมีคำสั่งไม่ให้ปฏิบัติงานที่มายุ่งเกี่ยวกับเรื่องดังกล่าวเพื่อประโยชน์ในการสืบสวน รวมถึงอาจให้มีการตรวจสอบโครงการจัดอบรมในพื้นที่ย้อนหลัง ส่วนโครงการปัจจุบันให้ดำเนินการอย่างรัดกุมไม่ให้ผิดหรือละเมิดระเบียบ ยืนยันว่า กระทรวงสาธารณสุขให้ความสำคัญกับการป้องกันและป้องปรามการทุจริต ตรวจสอบการดำเนินการต่างๆ ให้เป็นไปตามระเบียบ หากมีความผิด มีโทษทางราชการจะเสนอเข้าสู่กระบวนการของ อ.ก.พ.กระทรวงสาธารณสุข ในการตัดสินเอาผิดทางวินัยต่อไป ทั้งนี้ ขอย้ำให้ข้าราชการและบุคลากรกระทรวงสาธารณสุขทุกคน ทุกตำแหน่ง ปฏิบัติหน้าที่ด้วยความรอบคอบและระมัดระวังยึดผลประโยชน์ของประชาชนเป็นสำคัญ
************************************************ 16 มีนาคม 2566
วันพฤหัสบดีที่ 16 มีนาคม 2566
16/03/2566
แม่บ้านมหาดไทยเมืองเลย ลงพื้นที่ส่งเสริมบทบาทเด็กและเยาวชนเพื่อสร้างความมั่นคงทางอาหารผ่านการน้อมนำพระราชดำริ “บ้านนี้มีรักปลูกผักกินเอง” และ “ทางนี้มีผล ผู้คนรักกัน”
แม่บ้านมหาดไทยเมืองเลย ลงพื้นที่ส่งเสริมบทบาทเด็กและเยาวชนเพื่อสร้างความมั่นคงทางอาหารผ่านการน้อมนำพระราชดำริ “บ้านนี้มีรักปลูกผักกินเอง” และ “ทางนี้มีผล ผู้คนรักกัน” เพื่อสร้างความสุขที่ยั่งยืนให้กับประชาชนในพื้นที่
วันพฤหัสบดีที่ 16 มีนาคม 2566
16/03/2566
“สมศักดิ์” ทิ้งทวนเปิดงานเสวนากระท่อม ฝาก ป.ป.ส.-ผู้ประกอบการบุกเบิกตลาดผลิตภัณฑ์ให้ได้
“สมศักดิ์” ทิ้งทวนเปิดงานเสวนากระท่อม ฝาก ป.ป.ส.-ผู้ประกอบการบุกเบิกตลาดผลิตภัณฑ์ให้ได้
ในวันพฤหัสบดีที่ ๑๖ มีนาคม ๒๕๖๖ เวลา ๐๙.๐๐ น. ณ สำนักงาน ป.ป.ส. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดงาน โครงการสร้างการรับรู้แก่ผู้ประกอบการ “กระท่อมพืชเศรษฐกิจไทยแห่งอนาคต”โดยมี นายมานะ ศิริพิทยาวัฒน์ รองเลขาธิการ ป.ป.ส. นายวีระพล ใจจันทร์ ผู้อำนวยการสถาบันสำรวจและควบคุมยาเสพติด นายสมชาย ศรีวิริยะจันทร์ อาจารย์คณะวิทยาศาสตร์ มหาวิทยาลัยสงขลานครินทร์ นายจุลภาค เครือโสภณ ผู้เชี่ยวชาญการพัฒนาผลิตภัณฑ์จากพืช เจ้าหน้าที่ ผู้ประกอบการพืชสมุนไพรและประชาชนเข้าร่วมงาน
นายสมศักดิ์ กล่าวว่า วันนี้เป็นความภาคภูมิใจของตนและ ป.ป.ส. ที่ได้ทำให้พืชกระท่อมเป็นพืชเศรษฐกิจตัวใหม่ หลังจากที่เป็นยาเสพติดมานานถึง ๗๘ ปี ตนต้องขอขอบคุณผู้ประกอบการทั้งหลาย สถาบันการศึกษาหลายแห่งที่เข้ามาช่วยต่อยอดเพื่อทำให้เกิดประโยชน์ต่อเศรษฐกิจในอนาคตต่อไปได้อย่างชัดเจนขึ้น และที่สำคัญต้องขอบคุณ ป.ป.ส. เพราะตอนที่ตนเข้ามาเป็น รมว.ยุติธรรม ตนไม่มีความรู้เกี่ยวกับพืชกระท่อมเลย แต่ผู้บริหารและเจ้าหน้าที่ ป.ป.ส. ก็ได้นำข้อมูลมาเล่าและชี้แจงให้ฟัง รวมถึงเรื่องการจัดทำประมวลกฎหมายยาเสพติดใหม่ด้วย ต้องถือว่า ป.ป.ส. เป็นหน่วยงานที่ดีของประเทศไทย เพราะทำงานเอาจริงเอาจังและให้ความร่วมมือกับภาคการเมือง จนงานทุกอย่างออกมาราบรื่น และเดินหน้าได้อย่างรวดเร็ว
นายสมศักดิ์ กล่าวอีกว่า วันนี้การที่จะสร้างผลิตภัณฑ์จากพืชกระท่อม ยังติดปัญหาที่ อย. ยังไม่อนุญาต ซึ่งตนก็เข้าใจกระบวนการของราชการ ซึ่งเราเองก็ได้เร่งทำการวิจัยร่วมกับมหาวิทยาลัยหลายแห่ง เช่น มหาวิทยาลัยนเรศวร จ.พิษณุโลก มหาวิทยาลัยสงขลานครินทร์ เพื่อทำการหาค่ามาตรฐานกลาง และวิจัยถึงความปลอดภัยในการทำผลิตภัณฑ์ต่างๆ เช่น อาหาร เครื่องสำอาง และยา โดยที่ผ่านมาตนก็ได้ไปศึกษาดูงานในโรงงานหลายแห่งที่ทดลองทำผลิตภัณฑ์ ซึ่งถือว่ามีผลที่ออกมาดีมาก ซึ่งถ้าเราทำผลิตภัณฑ์ออกไป ต้องมีมาตรฐานสินค้าตามที่กระทรวงอุตสาหกรรมกำหนดและเป็นไปตามมาตรฐานกลาง เพื่อไม่ให้เกิดปัญหาในระบบการค้ากับต่างประเทศด้วย ซึ่งตนและ ป.ป.ส.ติดตามงาน ทำให้ทุกอย่างผ่านไปด้วยดี
“วันนี้ ป.ป.ส. ได้ร่วมมือกับผู้ประกอบการ มีการทดลองร่วมกับมหาวิทยาลัย ซึ่งแม้ค่ามาตรฐานกลางจะเสร็จไม่ทันในช่วงที่ผมเป็นรัฐมนตรี แต่ก็มีวันเวลาที่จะจบได้ อย่างน้อยหลังเลือกตั้งก็คงจะจบแล้ว ซึ่งผมก็ขอให้ทุกท่านอดใจรออีกนิด พวกเราตั้งใจทำให้จริงๆ และพยายามเร่งรัดเต็มที่ ซึ่งนอกจากพืชกระท่อมแล้ว เรายังมีการศึกษาเห็ดขี้ควาย ที่มีสรรพคุณทางยาที่ดีเช่นกัน ซึ่งผมเชื่อ รมว.ยุติธรรม คนต่อไปจะทำต่อ และสุดท้ายนี้คงจะเป็นงานสุดท้ายของผมในนาม รมว.ยุติธรรม จากนี้ขอให้ทุกท่านทำให้สำเร็จ บุกเบิกตลาดผลิตภัณฑ์ให้ได้ เพื่อประโยชน์ต่อเศรษฐกิจของประเทศและประชาชน”นายสมศักดิ์ กล่าว
วันพฤหัสบดีที่ 16 มีนาคม 2566
สธ. เฝ้าระวัง “ซีเซียม-137” เตรียมผู้เชี่ยวชาญด้านกัมมันตรังสี - สถานพยาบาลรองรับ ป้องกันผลกระทบที่อาจเกิดขึ้นต่อ ปชช.
.....
จากกรณีวัตถุกัมมันตรังสี “ซีเซียม-137 (Cesium-137, Cs-137)” ของโรงไฟฟ้าแห่งหนึ่งใน อ.ศรีมหาโพธิ์ จ.ปราจีนบุรี สูญหาย ทำสังคมให้เกิดความกังวลว่า อาจมีผู้ไม่ทราบว่าเป็นวัตถุอันตรายและสัมผัสจนส่งผลกระทบต่อสุขภาพนั้น
.
สำนักงานสาธารณสุขจังหวัดปราจีนบุรี รายงานเบื้องต้นว่า วัตถุกัมมันตรังสีซีเซียม-137 ที่สูญหายนั้น มีลักษณะเป็นแท่งทรงกลม ขนาดเส้นผ่านศูนย์กลาง 5 นิ้ว มีตะกั่วปกป้องอยู่ชั้นในและห่อหุ้มด้วยเหล็ก
.
ทั้งนี้ หากยังอยู่ใน “สภาพเดิม” จะไม่ส่งผลกระทบต่อสุขภาพของประชาชนและสิ่งแวดล้อม ปัจจุบันยังค้นหาไม่พบ แต่เพื่อเป็นการป้องกันผลกระทบที่อาจเกิดขึ้น
.
กองสาธารณสุขฉุกเฉิน สำนักงานปลัดกระทรวงสาธารณสุข ได้รวบรวมรายชื่อผู้เชี่ยวชาญด้านกัมมันตรังสี รวมทั้งเตรียมสถานพยาบาลรองรับไว้แล้ว คือ โรงพยาบาลนพรัตนราชธานี และโรงพยาบาลรามาธิบดี
.
สำหรับ “สารซีเซียม-137” เป็นกัมมันตภาพรังสี (radioactivity) จะปรากฏอาการตามระยะเวลาสัมผัส :
.
• หากสัมผัสในช่วงเวลาสั้น ๆ อาจจะไม่มีผลต่อร่างกายที่ชัดเจน
• สัมผัสในระยะเวลานานและปริมาณสูงขึ้น เกิดผื่นแดงตามผิวหนัง ผมร่วง แผลเปื่อย
• สัมผัสในปริมาณสูงและยาวนาน อาจเกิดพังผืดที่ปอด เกิดโรคมะเร็งเม็ดเลือดขาว เกิดต้อกระจกขึ้นในนัยน์ตา
.
นอกจากนี้ หากปนเปื้อนลงไปในน้ำ จะส่งผลให้เกิดการกลายพันธุ์ในสัตว์ ซึ่งขึ้นอยู่กับปริมาณการรับและการสะสม หากสัตว์รับสารรังสีเข้าไปจะเพิ่มความเข้มข้นสะสมในห่วงโซ่อาหาร แต่ “ยังไม่มีผลยืนยันที่ชัดเจน” ว่าจะถึงขั้นเปลี่ยนระบบนิเวศน์ใต้ทะเลหรือไม่
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 16 มีนาคม 2566
16/03/2566
​โฆษกรัฐบาล เผยนายกฯ เสียใจต่อครอบครัวเจ้าหน้าที่ตำรวจคลุ้มคลั่งที่เสียชีวิต ไม่อยากให้เกิดการสูญเสีย ได้สั่งการ ผบ.ตร. ดูแลสถานการณ์อย่างใกล้ชิดต่อเนื่องตั้งแต่ต้น
รวมทั้งให้ช่วยเหลือ เยียวยาประชาชนในพื้นที่ พร้อมย้ำให้ทุกหน่วยดูแลเจ้าหน้าที่ในสังกัดไม่ให้เกิดเหตุการณ์ซ้ำ
วันนี้ (16 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการให้ผู้บัญชาการตำรวจแห่งชาติ (ผบ.ตร.) ดูแลสถานการณ์ รวมทั้งสั่งการให้หน่วยงานที่เกี่ยวข้องทุกคน ติดตามประเมินสถานการณ์ และดูแลเจ้าหน้าที่ในสังกัด ไม่ให้ก่อเหตุลักษณะเดียวกันนี้อีก
โฆษกประจำสำนักนายกรัฐมนตรีเปิดเผยว่า ต่อกรณีเจ้าหน้าที่ตำรวจยศพันตำรวจโทสังกัดตำรวจสันติบาลเกิดอาการคลุ่มคลั่ง ใช้อาวุธปืนกราดยิงบริเวณพื้นที่สายไหม ทำให้ประชาชนในพื้นที่ตกใจกลัว และมีการใช้แก๊สน้ำตา ซึ่งจากการประเมินพบว่า มีประชาชนได้รับผลกระทบกว่า 20 ครัวเรือน ซึ่งบุคคลดังกล่าวถูกจับกุมตัว และเสียชีวิตในเวลาต่อมา นั้น
“นายกรัฐมนตรีไม่ต้องการให้เกิดการสูญเสียจากเหตุการณ์ดังกล่าว แสดงความเสียใจต่อครอบครัวเจ้าหน้าที่ตำรวจที่เสียชีวิต สั่งการอย่างต่อเนื่องตั้งแต่เกิดเหตุการณ์ ให้ ผบ.ตร. ประเมินสถานการณ์ และดำเนินการให้เรียบร้อย รัดกุม พิจารณาไม่ให้เกิดผลกระทบถึงชีวิต และทรัพย์สินของประชาชนในพื้นที่ ทั้งนี้ หากเกิดความเสียหายแก่สุขภาพ ทรัพย์สิน บ้านเรือนของพี่น้องประชาชน ให้ทางสำนักงานตำรวจแห่งชาติรับผิดชอบดูแลเยียวยาให้พี่น้องประชาชนในพื้นที่ด้วย โดยนายกรัฐมนตรีห่วงใยถึงการเกิดเหตุการณ์ลักษณะนี้ สั่งการให้ทุกหน่วยงานโดยเฉพาะทหาร ตำรวจ ให้การดูแลสุขภาพกายและใจของเจ้าหน้าที่ใต้บังคับบัญชาและรายงานตามลำดับชั้นเพื่อป้องกันไม่ให้เกิดเหตุการณ์ขึ้นอีก” นายอนุชา ฯ กล่าว
วันพฤหัสบดีที่ 16 มีนาคม 2566
16/03/2566
​ปลัดฯ ณัฐพล ต้อนรับ ประธานคณะกรรมการการค้าและเศรษฐกิจไทย - ญี่ปุ่น ภายใต้สมาพันธ์ธุรกิจญี่ปุ่น (เคดันเรน) พร้อมชูไทยเป็นฐานการผลิตและคู่ค้าสำคัญของญี่ปุ่น  ตอกย้ำความร่วมมือแน่นแฟ้นของทั้ง 2 ฝ่าย
​ปลัดฯ ณัฐพล ต้อนรับ ประธานคณะกรรมการการค้าและเศรษฐกิจไทย - ญี่ปุ่น ภายใต้สมาพันธ์ธุรกิจญี่ปุ่น (เคดันเรน) พร้อมชูไทยเป็นฐานการผลิตและคู่ค้าสำคัญของญี่ปุ่น  ตอกย้ำความร่วมมือแน่นแฟ้นของทั้ง 2 ฝ่าย
วันที่ 15 มีนาคม 2566 นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม มอบหมายให้ นายณัฐพล รังสิตพล ปลัดกระทรวงอุตสาหกรรม เป็นผู้แทนให้การต้อนรับนายซูซูกิ โยชิฮิสะ (Mr. SUZUKI Yoshihisa) และ นายซูซูกิ จุน (Mr. SUZUKI Jun) ประธานคณะกรรมการการค้าและเศรษฐกิจไทย - ญี่ปุ่น ภายใต้สมาพันธ์ธุรกิจญี่ปุ่น (เคดันเรน) พร้อมคณะผู้แทนเคดันเรนในโอกาสเยือนประเทศไทย โดยการหารือในวันนี้ทั้งสองฝ่ายต่างยินดีในความสัมพันธ์อันดีระหว่างไทยและญี่ปุ่น ครอบคลุมหลายมิติโดยเฉพาะการที่ญี่ปุ่นเล็งเห็นถึงศักยภาพของประเทศไทยในการเป็นฐานการผลิตและคู่ค้าที่สำคัญของญี่ปุ่น ขณะเดียวกันยังเป็นการตอกย้ำความร่วมมือระหว่างกัน ทั้งในด้านเศรษฐกิจ การค้าการลงทุน การพัฒนาภาคอุตสาหกรรม รวมถึงความร่วมมือกันในการส่งเสริมสิ่งแวดล้อมและการพัฒนาอย่างยั่งยืนของทั้งสองประเทศ
ทั้งนี้ ปลัดกระทรวงอุตสาหกรรม ได้แสดงความเชื่อมั่นต่อเคดันเรน ในการร่วมมือกันเพื่อกระชับความสัมพันธ์ ระหว่างอุตสาหกรรมไทยและญี่ปุ่นให้แน่นแฟ้นมากยิ่งขึ้น ซึ่งจะทำให้เกิดประโยชน์ร่วมกันของทั้งสองฝ่าย โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม นายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม และผู้บริหารระดับสูงของกระทรวงอุตสาหกรรม ร่วมให้การต้อนรับ ณ ห้องประชุม อก. 1 ชั้น 2 อาคารสำนักงานปลัดกระทรวงอุตสาหกรรม